1. melléklet a 251/2026. (VII.24.) határozathoz

	
	E-TÉR-ben véleményező szervezet
	E-TÉR-ben beérkezett vélemények
	Válasz

	1
	Fejér Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Engedélyezési és Szakhatósági Osztály
	A stratégiában indokolt szerepeltetni, hogy Mór közigazgatási területét érintően jelenleg négy folyamatban lévő kármentesítési eljárás ismert, amelyek a jövőbeni területfejlesztések tervezése során figyelembe veendő környezeti kockázatot jelentenek:
- Mór, 0384. hrsz. alatti területen található „régi” és a 0383/2. hrsz. alatti területen található „új”, B3 alkategóriájú nem veszélyes hulladéklerakók területén észlelt szennyezés. Az aktuális FE/KTF/6126-14/2022. iktatószámú kármentesítési határozat alapján –ammónium és bór szennyezettség miatt - Mór Város Önkormányzata a területen monitoring végzésére kötelezett.
- Mór, Csókakői út 1. szám alatti telephelyen észlelt szennyezés. Az aktuális FE/KTF/13193-11/2024. iktatószámú kármentesítési határozat alapján – nitrátszennyezettség miatt - a Magyar Agrár- Ház Külkereskedelmi Szolgáltató Kft. a területen monitoring végzésére kötelezett.
- Mór, Nemes utca 26. szám alatti töltőállomás és környezete (3265/6, 3266, 4225/1 hrsz.) Az aktuális FE/KTF/3635-13/2024. iktatószámú kármentesítési határozat alapján – szénhidrogén szennyezettség miatt – a MOL Nyrt. a területen monitoring végzésére kötelezett.
- Mór, 0231 hrsz. (egykori Budalakk ÉTA Kft. telephely) Az aktuális FE/KTF/4080-11/2024. iktatószámú kármentesítési határozat alapján – szelén és szénhidrogén szennyezettség miatt - a Magyar Nemzeti Vagyonkezelő Zrt. a területen tényfeltárásra kötelezett.
Javaslom, hogy a folyamatban lévő kármentesítési helyszínek a stratégia problématérképén, illetve a környezeti konfliktusok között is jelenjenek meg. Továbbá, tekintettel arra, hogy a stratégia a volt honvédségi ingatlan hasznosításának lehetőségével is számol, indokolt felhívni a figyelmet arra, hogy amennyiben a területen felszín alatti víz vagy a földtani közeg szennyezésének gyanúja merül fel, a felszín alatti vizek védelméről szóló 219/2004. (VII. 21.) Korm. rendelet alapján kell eljárni. A Korm. rendelet 19 § (1) bekezdés alapján a környezethasználó a felszín alatti vízben, illetve földtani közegben okozott szennyezést, illetve károsodást a vízvédelmi hatóságnak köteles bejelenteni.
A sajátos építményfajták körébe tartozó honvédelmi és katonai célú építményekkel, valamint a honvédelmi és katonai célú ingatlanokkal összefüggő környezetvédelmi hatósági ügyekben a környezetvédelmi hatósági és igazgatási feladatokat ellátó szervek kijelöléséről szóló 624/2022. (XII. 30.) Korm. rendelet 2 § (2) bekezdése és 1. számú melléklete alapján – különleges illetékességgel – a Jász-Nagykun-Szolnok Vármegyei Kormányhivatal jár el. 
- A település hatékonyan élt a pályázati konstrukciók (Tisztítsuk meg az Országot II.) és a helyi gazdasági szereplők (MÓR-HOLDING Kft.) nyújtotta finanszírozási lehetőségekkel 2024–2025-ben az illegális hulladékok felszámolása során. Ugyanakkor a stratégia nem tér ki arra, hogyan előzik meg a megtisztított 11 helyszín újra-szennyeződését. A dokumentum rögzíti, hogy az 5 db gyűjtősziget és a lakótelepi 60 db edényzet környezetében rendszeres a lomhulladék illegális elhelyezése és a konténerek nem rendeltetésszerű használata.
A stratégia fejlesztési irányai közé (az illegális lerakás megelőzése érdekében) be kellene építeni a gyűjtőpontok technikai védelmét (pl. közterületi kamerarendszer bővítése, fizikai lezárások). Az utólagos hulladékszállítás helyett a hangsúlyt a megelőzésre kellene helyezni, amelyhez a lakossági szemléletformálás érdekében a Területi Szolgáltatóval közösen kidolgozott akciótervet javasolt rendelni.
- A volt szovjet laktanya épületeinek elbontása kapcsán a szöveg rögzíti, hogy „az építőanyagot utak alapozásához használták”.
Az építési-bontási törmelék utak alapozásába vagy egyéb tereprendezésbe történő beépítése a hatályos jogszabályok szerint hulladékhasznosítási tevékenységnek minősül. A stratégia jövőbeni akcióterveibe szükséges lenne beemelni, hogy a barnamezős beruházások és bontások során keletkező inert anyagok hasznosítása kizárólag a hatályos jogszabályok rendelkezései szerint, illetve a hulladékgazdálkodási hatóság által kiadott érvényes engedélyek birtokában, vagy a hulladékstátusz megszűnését igazoló hivatalos minősítést követően végezhető.
- A stratégia nevesíti, hogy a laktanya és a Velegi út menti iparterületek talajában szennyeződések lehetnek, amelyeket fel kell tárni.
Amennyiben a környezeti kármentesítési vizsgálatok talajszennyezettséget igazolnak, a kitermelésre kerülő földtömeg és szennyezett anyag hulladéknak (adott esetben veszélyes hulladéknak) minősül. A stratégiában rögzíteni kellene, hogy a területfejlesztések megkezdése előtt a kármentesítést kötelező elvégezni, a szennyezett talaj elszállítását és ártalmatlanítását pedig kizárólag engedéllyel rendelkező szakvállalkozóval, hatósági kontroll mellett szabad végrehajtani.
A Főosztály Mór Város Önkormányzat Integrált Településfejlesztési Stratégiájának 1. számú felülvizsgálatát a fenti kiegészítések megtétele mellett - környezetvédelmi, táj- és természetvédelmi és hulladékgazdálkodási szempontból – javasolja elfogadásra.
	A vélemény alapján a terv kiegészítésre kerül.

	2
	Honvédelmi Minisztérium Hatósági Főosztály
	A fenti hivatkozási számon érkezett dokumentációban foglaltak a honvédelem érdekeit nem érintik, a Magyar Honvédség nemzeti és szövetségi védelmi feladatai végrehajtása biztosított, ezért az abban foglaltakkal kapcsolatban külön észrevételt nem teszek.
Tájékoztatom azonban, hogy a kijelölt akcióterületeken az esetleges beépítések (különös tekintettel a középmagas vagy magas építményekre és a nagy reflexiót okozó építményekre) érinthetik a Magyar Honvédség Kormányzati Célú Elkülönült Hírközlő Hálózat részét képező mikrohullámú berendezések működését., ezért a településrendezési eszközök készítése, valamint az építési engedélyezési beruházások megvalósítása során szükséges vizsgálni a megvalósíthatóság feltételeit és a létesítendő építmények hatását a honvédségi rendszerek működésére.
A honvédelmi és katonai, továbbá nemzetbiztonsági területek védőterületein és védőtávolságain belül – a Méptv.-ben nevesített általános, és sajátos építményfajtáknál – az engedélyezési eljárásokba a HM-et, mint szakhatóságot érintettség esetén az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29.) Korm. rendelet alapján be kell vonni az adott építményfajtákra vonatkozó építésügyi, építésfelügyeleti, hatósági eljárások lefolytatásába.
	Észrevételt köszönjük.

	3
	Fejér Vármegyei Kormányhivatal Állami Főépítész
	Mór város integrált településfejlesztési stratégiájának módosításával kapcsolatban észrevételt nem teszek.
	Észrevételt köszönjük.

	4
	Budapest Főváros Kormányhivatala Népegészségügyi Főosztály
	A településen természetes gyógytényező érintettsége nem áll fenn, ezért jelen esetben a BFKH véleményezési lehetőséggel nem rendelkezik. 
	Észrevételt köszönjük.

	5
	Fejér Vármegyei Kormányhivatal Közlekedési, Műszaki Engedélyezési, Mérésügyi és Fogyasztóvédelmi Főosztály Útügyi Osztály
	A dokumentációt áttanulmányoztam, és megállapítottam, hogy a tervben foglaltak a hatáskörömbe tartozó útügyi érdeket nem sértenek, így azokat nem kifogásolom.
	Észrevételt köszönjük.

	6
	Szabályozott Tevékenységek Felügyeleti Hatósága Bányászati és Gázipari Főosztály Veszprémi Bányafelügyeleti Osztály
	Mór Városi Önkormányzat Integrált Településfejlesztési Stratégiája módosításával kapcsolatban meg-állapítható, hogy földtani, ásványvagyon védelmi és bányászati jogot érintő problémát nem vet fel. A településtervek tartalmáról, elkészítésének es elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendeletben (továbbiakban Korm. rendelet) foglaltak alapján a Bányafelügyelet a bemutatott változtatásokat észrevételek nélkül tudomásul veszi és megállapítja, hogy a szakterületébe tartozó kérdései tekintetében nem érintett, kifogást nem emel a tervezett módosításokkal szemben. 
	Észrevételt köszönjük.

	7
	Nemzeti Népegészségügyi és Gyógyszerészeti Központ 
	Mór Város integrált településfejlesztési stratégiájának módosításához a Nemzeti Népegészségügyi és Gyógyszerészeti Központnak (a továbbiakban: NNGYK) észrevétele nincs, a módosításnak önmagában kémiai biztonsági szempontú környezeti hatása nem várható, a környezeti vizsgálat elvégzését nem tartja szükségesnek. 
	Észrevételt köszönjük.

	8
	Fejér Vármegyei Főkapitányság Rendészeti Igazgatóság
	A településfejlesztési koncepcióról, az integrált településfejlesztési stratégiáról és a településrendezési eszközökről, valamint az egyes településrendezési sajátos jogintézményekről szóló 314/2012. (XI. 8.) Kormányrendelet (a továbbiakban Kormányrendelet) 28 (6) bekezdése alapján a településfejlesztési koncepció és a településrendezési eszközök egyszerre készülnek, a véleményezésük is egy eljárásban történik, mely eljárásban a Kormányrendelet 9. számú mellékletének 21. pontja alapján hatóságunk szakhatósági közreműködését kérte.
Figyelemmel a hivatkozott Kormányrendelet 38.§ (3) és (4) bekezdéseire, nyilatkozatunk az alábbi:
A 314/2012. (XI. 8.) Kormányrendelet 9. mellékletének 21. pontjában meghatározottak alapján közöljük, hogy az államhatár rendje, a hattárrendsértések és határesemények megelőzéséhez szükséges feltételek biztosítása szempontjából Mór Város nem érintett, az országhatár melletti 100 méteres (illetve 10 kilométeres) sávot a tervezett koncepció nem érinti, oda ez alapján nem épül létesítmény. Az elkészült dokumentáció ilyen jellegű eszközöket, illetve szempontokat nem érint.
A fentiek alapján Mór város településrendezési eszközeinek módosításával összefüggésben kifogást nem emelünk, észrevételünk, javaslatunk nincs.
	Észrevételt köszönjük.

	9
	Közép-dunántúli Vízügyi Igazgatóság
	A dokumentáció vízellátás, szennyvízelvezetés és csapadékvíz elvezetés fejezeteiben foglalt megállapítások helytállók, megfelelnek a KDT VÍZIG által használt adatbázisokban foglaltakkal.
	Észrevételt köszönjük.

	
	
	A Megalapozó vizsgálat 1.17.2 pont második bekezdés második mondatában szereplő „KDT Környezetvédelmi és Vízügyi Igazgatóság” megnevezés javítandó, helyesen: Közép-dunántúli Vízügyi Igazgatóság”.
	A megnevezés javításra kerül.

	
	
	A Megalapozó vizsgálat 215. oldalán, az 1.17.2 pont második bekezdés első mondatában szereplő megállapítás, amely szerint: „A felszíni vízfolyások kezelője a Közép-dunántúli Vízügyi Igazgatóság” pontatlan. A település közigazgatási területén lévő vízfolyások közül a Közép-dunántúli Vízügyi Igazgatóság vagyonkezelésében, üzemeltetésében az alábbiak vannak: - Mór-Bodajki-vízfolyás 8+950 – 12+580 km szelvények közötti szakasza (Mór 01065 hrsz.-ú ingatlan) - Által-ér 45+010 – 51+065 km szelvények közötti szakasza (Mór 0314, 0411, 0431, 0444, 0463 hrsz.-ú ingatlanok) - Csókahegyi-vízfolyás - Kút-ér - Móri-Káposzta-ér - Tímár-vízfolyás A település közigazgatási területén lévő egyéb vízfolyások korábban a Vértesaljai Vízi Társulat kezelésében voltak. A vízitársulat időközben megszűnt, az érintett vízfolyások tulajdonosairól, kezelőiről, személyéről Igazgatóságunknak nincs információja.
	A megnevezés javításra kerül.

	
	
	A módosítással érintett ingatlanok üzemelő, vagy távlati ivóvízbázis előzetesen lehatárolt, ill. hatósági határozatban kijelölt hidrogeológiai védőidomát, védőövezet- és védőterület-rendszerét nem érinti.
	Észrevételt köszönjük.

	
	
	Igazgatóságunk nyilvántartása alapján Mór város közigazgatási területe nem része belvízvédelmi öblözetnek, valamint rendszeresen vízjárta területtel sem érintett.
	Észrevételt köszönjük.

	
	
	Összegzés: A rendelkezésre álló dokumentáció alapján településterv módosításához a fentiek figyelembevételével vízügyi szempontból hozzájárulunk.
	Észrevételt köszönjük.

	10.
	Budapest Főváros Kormányhivatala Országos Közúti és Hajózási Hatósági Főosztály
	Az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII. 6.) Korm. rendelet 1. melléklete alapján: 
– 1.1.70. Az M200 Komárom – Kisigmánd (M1 autópálya) – Kisbér – Székesfehérvár (M7 autópálya) – Sárbogárd (M8 gyorsforgalmi út) között gyorsforgalmi út megvalósítása, 
– 1.8.121. A Mór – Pusztavám közötti kerékpárút fejlesztése érinti a település közigazgatási területét. 
Tájékoztatom, hogy Hivatalom 
- „Az M200 autóút M1 autópálya (Komárom térsége) – és M8 autóút (Sárbogárd térsége) között, 22-23. szakasz 5+500 és 43+000 km szelvényei közötti szakaszának és kapcsolódó közlekedési építményei építési engedélyezési eljárása” tárgyban BP/0801/00107-43/2026 iktatószámon 2026. május 27-én határozatot adott ki, továbbá 
- „M200 autóút M1 autópálya (Komárom térsége) – M8 autóút (Sárbogárd térsége) között, 24. szakasz (43+000 - 60+300 km szelvény között) és kapcsolódó közlekedési építményei építési engedélyezési eljárása” tárgyban eljárást indított, amely 2026. február 11-től szünetel. 
A módosításokkal kapcsolatos egyéb észrevételek. A tervezés során figyelembe kell venni Magyarország és egyes kiemelt térségeinek területrendezési tervéről szóló 2018. évi CXXXIX. törvény előírásait, valamint összhangban kell lenni az elfogadott Fejér Vármegyei Területrendezési Tervvel.
A településrendezési eszközök módosításával kapcsolatban kifogást nem emelek.
	Észrevételt köszönjük.

	11. 
	Közlekedési és Beruházási Minisztérium Vasúti Hatósági Főosztály
	A Mór Város Önkormányzata (8060 Mór, Szent István tér 6.) az E-TÉR 34152 hivatkozott ügyiratszámon a „Mór város integrált településfejlesztési stratégiája” tárgyú megkeresésére a hatóságként eljáró közlekedési és beruházási miniszter (1138 Budapest, váci út 188. a továbbiakban: Hatóság) a következő döntést hozta:
Mór település településrendezési eszközök módosítása vonatkozásában a Hatóság észrevételt nem tesz.
	Észrevételt köszönjük.




